विष्णुस्मृतिः/सप्तदशोऽध्यायः
पिता चेत्पुत्रान्विभजेत्तस्य स्वेच्छा स्वयं उपार्जितेऽर्थे  । । १७.१  । ।

पैतामहे त्वर्थे पितृपुत्रयोस्तुल्यं स्वामित्वं  । । १७.२  । ।

पितृविभक्ता विभागानन्तरोत्पन्नस्य भागं दद्युः  । । १७.३  । ।

अपुत्रधनं पत्न्यभिगामि  । । १७.४  । ।

तदभावे दुहितृगामि  । । १७.५  । ।

तदभावे पितृगामि  । । १७.६  । ।

तदभावे मातृगामि  । । १७.७  । ।

तदभावे भ्रातृगामि  । । १७.८  । ।

तदभावे भ्रातृपुत्रगामि  । । १७.९  । ।

तदभावे बन्धुगामि  । । १७.१०  । ।

तदभावे सकुल्यगामि  । । १७.११  । ।

तदभावे सहाध्यायिगामि  । । १७.१२  । ।

तदभावे ब्राह्मणधनवर्जं राजगामि  । । १७.१३  । ।

ब्राह्मणार्थो ब्राह्मणानां  । । १७.१४  । ।

वानप्रस्थधनं आचार्यो गृह्णीयात् । । १७.१५  । ।

शिष्यो वा  । । १७.१६  । ।

संसृष्टिनस्तु संसृष्टी सोदरस्य तु सोदरः   ।
दद्यादपहरेच्चांशं जातस्य च मृतस्य च   । । १७.१७  । ।

पितृमातृसुतभ्रातृदत्तम्, अध्यग्न्युपागतम्, आधिवेदनिकं, बन्धुदत्तं, शुल्कम्, अन्वाधेयकं इति स्त्रीधनं  । । १७.१८  । ।

ब्राह्मादिषु चतुर्षु विवाहेष्वप्रजायां अतीतायां तद्भर्तुः  । । १७.१९  । ।

शेषेषु च पिता हरेत् । । १७.२०  । ।

सर्वेष्वेव प्रसूतायां यद्धनं तत्दुहितृगामि  । । १७.२१  । ।

पत्यौ जीवति यः स्त्रीभिरलंकारो धृतो भवेत् ।
न तं भजेरन्दायादा भजमानाः पतन्ति ते   । । १७.२२  । ।

अनेकपितृकाणां तु पितृतोऽंशप्रकल्पना   ।
यस्य यत्पैतृकं रिक्थं स तद्गृह्णीत नेतरः   । । १७.२३  । ।